
ઈસુ નિકોદેમસ સાથે વાત કરે છે
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 7: ઈસુ પ્રભુ અને તારનાર

[શબ્દ] આરંભમાં ઈશ્વરની સાથે હતો.



પાઠની રજૂઆત
શરૂઆત
ધારો કે તમે કોઈની મુલાકાત લેવા માગો છો પણ બીજા કોઈ તમને જુએ તેમ ઇચ્છતા નથી. તમે તે કેવી રીતે કરશો? બાળકોને જવાબ આપવાનો સમય આપો. તમે મોટા કોટ કે ટુવાલથી પોતાને ઢાંકી શકો, અથવા રાતના અંધારામાં બહાર નીકળવાનું પસંદ કરી શકો.
પાઠના મુખ્ય મુદ્દાઓ
	1.એક રાત્રે નિકોદેમસ નામના એક અગત્યના યહૂદી ધાર્મિક આગેવાન ઈસુની મુલાકાતે આવ્યા. તે ગુપ્ત રીતે આવ્યા કારણ કે તે જે કરી રહ્યા હતા તે બીજા ધાર્મિક આગેવાનો જાણે તેમ ઇચ્છતા ન હતા. તેઓ ઈસુને ધિક્કારતા હતા, પણ નિકોદેમસને કેટલાક પ્રશ્નો પૂછવા હતા. ઈસુના શબ્દો અને કાર્યોને કારણે નિકોદેમસ સમજ્યા કે ઈસુ ઈશ્વર તરફથી આવ્યા છે. જોકે, યહૂદીઓ ઈશ્વરના સંદેશવાહક પાસેથી જેવી અપેક્ષા રાખતા હતા તેવા ઈસુ ન હતા (3:1-2).
	2.ઈસુએ નિકોદેમસને કહ્યું કે ઈશ્વરના રાજ્યમાં પ્રવેશવા માટે તેણે ફરીથી જન્મ લેવો જોઈએ. સ્વાભાવિક રીતે નિકોદેમસને લાગ્યું કે તે અશક્ય છે! ચિત્ર 3 બતાવો. અહીં ખૂણામાં તમે માતા અને બાળક જોઈ શકો છો; આ ચિત્ર શારીરિક જન્મ દર્શાવે છે (3:3-4).
	3.ઈસુએ સમજાવ્યું કે તે આત્મિક જન્મ વિશે વાત કરે છે. જે કોઈ સાર્વકાલિક જીવન પામે છે તેણે પોતાના પાપનો પશ્ચાત્તાપ કર્યો હોય છે, અને તે પાપ ધોવાઈ ગયું હોય છે. પછી ઈશ્વર તે વ્યક્તિને પોતાના આત્માની ભેટ આપે છે, જેથી તે આત્મા દ્વારા જન્મેલો થાય. એ જ “બીજો જન્મ” છે (3:5-7). જેમ આપણે પવનની ગતિને કાબૂમાં રાખી શકતા નથી, તેમ આપણા ઉદ્ધાર પર આપણો કાબૂ નથી; તે ઈશ્વર તરફથી ભેટ છે (3:8).
	4.આ બધું સમજવું નિકોદેમસને ખૂબ મુશ્કેલ લાગ્યું, જોકે તે એક અગત્યના ધાર્મિક શિક્ષક હતા! ઈસુએ કહ્યું, “જો હું તમને પૃથ્વી પરની બાબતો વિશે કહું અને તમે વિશ્વાસ ન કરો, તો સ્વર્ગની બાબતો વિશે કહીશ ત્યારે કેવી રીતે વિશ્વાસ કરશો, જ્યાં મારા સિવાય પૃથ્વી પરનો કોઈ ક્યારેય ગયો નથી?” (3:9-13).
	5.ઈસુ અત્યાર સુધીના શ્રેષ્ઠ શિક્ષક હતા. તે જાણતા હતા કે ઉદાહરણ - શબ્દચિત્ર - વાપરવાથી સમજૂતી સૌથી સારી રીતે કામ કરે છે. અહીં ઈસુ જે સાપોની વાર્તાનો ઉલ્લેખ કરે છે તે પુસ્તક 2, પાઠ 20માં કહેવાઈ છે. સાથેનું ચિત્ર બતાવવું અને ગણના 21:4-9ની વાર્તાનું ટૂંકમાં પુનરાવર્તન કરવું ઉપયોગી થશે. જેમ અરણ્યમાં પિત્તળનો સાપ ઊંચે ચડાવવામાં આવ્યો હતો તેમ ઈસુને ક્રૂસ પર ઊંચે ચડાવવામાં આવવાના હતા. ઈસુનો સ્વીકાર કરવો એ ઉદ્ધારનો એકમાત્ર માર્ગ છે, જેમ અરણ્યમાં સાપના ડંખથી બચવા માટે પિત્તળના સાપ તરફ જોવું એ એકમાત્ર માર્ગ હતો (3:14-17).
વાર્તા પ્રત્યે આપણો પ્રતિભાવ
ઈસુએ નિકોદેમસને તેમના પર ભરોસો રાખવા કહ્યું. ઈસુ આપણને પણ તેમના પર ભરોસો રાખવા અને તેમની ઉદ્ધારની ભેટનો સ્વીકાર કરવા કહે છે.
યોહાન 3:16 મોટેથી વાંચો. અથવા, જો વર્ગે તે પહેલેથી મુખપાઠ તરીકે શીખ્યો હોય, તો બાળકોને તે બોલવા દો.
મુખપાઠ કલમ દૃઢ કરાવો

